1. ปัจจัยความเสี่ยง

1.1 ด้านการดำเนินงาน

โรงพยาบาลกรุงธน 1 เปิดดำเนินการมา 28 ปี ตั้งอยู่ในทำเลที่ประชาชนส่วนใหญ่มีฐานะปานกลาง
โดยตลอดระยะเวลาได้รับความเชื่อถือและใช้บริการเป็นจำนวนมาก
หลังจากมีระบบประกันสังคมเมื่อ 15 ปี และประกันสุขภาพ 30 บาทรักษาทุกโรค เมื่อ 3
ปีที่ผ่านมาซึ่งครอบคลุมประชาชนทั้งประเทศ ทำให้แบ่งผู้ป่วยที่ใช้บริการโรงพยาบาลเอกชนออกเป็น
2 ประเภท คือประเภทที่ยังจ่ายเงินของตนเองเป็นค่าดูแลรักษาสุขภาพ
กับประเภทที่ใช้โครงการประกันสุขภาพของรัฐโดยรัฐจ่ายค่าดูแลรักษาให้โรงพยาบาลในระบบเหมาจ่าย
ทำให้ผู้ป่วยประเภทที่จ่ายเงินเองลดลงและถ้าเศรษฐกิจของประเทศถดถอยหรือค่าครองชีพสูงขึ้นจะกระทบให้ผู้ป่วยประเภทนี้ยิ่งลดน้อยลงและใช้ระบบประกันสุขภาพแทนมากขึ้น

การรักษาพยาบาลผู้ป่วยประเภทที่จ่ายเงินเองมีค่าตอบแทนที่สมเหตุผลในลักษณะของธุรกิจ
ต่างกับระบบเหมาจ่ายของโครงการประกันสุขภาพซึ่งมีความเสี่ยงเนื่องจากไม่สามารถรู้ค่าใช้จ่ายล่วงหน้าได้
ปัจจุบันโรงพยาบาลกรุงธน 1 ยังมีรายได้หลักจากผู้ป่วยประเภทที่จ่ายเงินเองโดย 2-3
ปีที่ผ่านมาจำนวนผู้มาใช้บริการไม่เปลี่ยนแปลง
ซึ่งบริษัทกำลังปรับปรุงสถานที่และเพิ่มคุณภาพบริการสำหรับผู้ป่วยประเภทจ่ายเงินเองให้มาใช้บริการมากขึ้น

โรงพยาบาลกรุงธน 2 ตั้งอยู่ในย่านโรงงานอุตสาหกรรม
รายได้หลักมาจากโครงการประกันสังคมและโครงการ 30 บาท
ส่วนรายได้จากผู้ป่วยที่จ่ายเงินเองมีประมาณ 1 ใน 5 ของรายได้รวม ทั้งนี้ขึ้นอยู่กับทำเลที่ตั้ง
ฐานะของประชากร และโรงพยาบาลเอกชนใกล้เคียงที่มีอยู่ค่อนข้างมาก

1.2 ด้านการลงทุน

โรงพยาบาลกรุงธน 1 เปิดดำเนินงานมา 28 ปี มีอาคารเก่า 5
ชั้นที่ใช้งานเป็นแผนกผู้ป่วยนอกมาตั้งแต่เปิดได้ทรุดโทรมลงอย่างมากลง
บริษัทฯจึงทำการปรับปรุงใหม่หมดโดยใช้งบลงทุนประมาณ 20 ล้านบาท จะแล้วเสร็จปลายปี 2549
เมื่อเสร็จแล้วจะทำแผนกป่วยนอกมีห้องตรวจโรคและพื้นที่ใช้งานรองรับจำนวนผู้ป่วยนอกเพิ่มขึ้นได้อีกวันละ
500 คน ส่วนผู้ป่วยในมีอาคาร 12 ชั้น ยังมีห้องเพียงพอรับผู้ป่วยเพิ่มได้อีก
ปัจจุบันบริษัทฯยังไม่มีนโยบายลงทุนเพื่อเปิดโรงพยาบาลแห่งใหม่

บริษัทฯมีการลงทุนในบริษัทย่อย (บริษัทเฮลธ์ลิ้งค์ จำกัด) มาตั้งแต่ปี 2543
โดยดำเนินธุรกิจอยู่ที่จังหวัดลำพูน เขตติดต่อกับจังหวัดเชียงใหม่
สร้างเป็นสถานที่พักระยะยาวและให้บริการด้านสุขภาพ ที่รู้จักกันในนาม โครงการลองสเตย์ (LONG
STAY)
เป็นธุรกิจท่องเที่ยวใหม่อีกแขนงหนึ่งที่รัฐบาลให้ความสำคัญและสนับสนุนโดยมอบให้การท่องเที่ยวแห่งประเทศไทยจัดตั้งบริษัทไทยลองสเตย์
เมเนจเมนท์ จำกัด ขึ้นมาดำเนินงานหาตลาดผู้สูงอายุชาวต่างประเทศเข้ามาพักระยะยาวตั้งแต่ 1
เดือนขึ้นไปและ ใช้บริการด้านสุขภาพซึ่งต่อเนื่องไปใช้บริการของโรงพยาบาลได้ด้วย

ธุรกิจของบริษัทย่อยเป็นการลงทุนระยะยาวที่มีลักษณะใกล้เคียงกับการลงทุนโรงพยาบาลเอกชน
เมื่อสร้างความเชื่อถือและชื่อเสียงจนเป็นที่ยอมรับแล้วก็จะง่ายต่อการดำเนินธุรกิจต่อไปในอนาคตซึ่งที่ผ่านมาบริษัทย่อยได้วางรากฐานดังกล่าวไว้แล้วเป็นอย่างดี
หากปี 2548 ประเทศไม่ประสบกับภัยพิบัติร้ายแรงทางธรรมชาติ
ผลการประกอบการของบริษัทย่อยควรจะถึงจุดคุ้มทุน

บริษัทย่อยมีปัญหาเรื่องเงินหมุนเวียนดำเนินงานไม่พอชำระคืนเงินต้นและดอกเบี้ยให้ธนาคาร
ตามสัญญา คณะกรรมการบริษัทย่อยจึงมีมติให้เพิ่มทุนอีก 110 ล้านบาท
เพื่อใช้หนี้เงินกู้ทั้งหมดที่มีอยู่ประมาณ 80 ล้านบาท
และมีความคล่องตัวในการบริหารงานให้เกิดผลกำไรเร็วขึ้น
ได้มีการนำเรื่องเข้าหารือในที่ประชุมกรรมการของบริษัท
ซึ่งพิจารณาแล้วเห็นว่าธุรกิจบริษัทย่อยยังมีอนาคตที่จะเติบโตอย่างมั่นคงโดยใช้เวลาอีก 2-3 ปี
ถ้าไม่มีเหตุการณ์ให้นักท่องเที่ยวจากต่างประเทศเกิดความกลัวที่จะมาเที่ยวในประเทศไทย
ดังนั้นเพื่อให้กิจการของบริษัทย่อยดำเนินต่อไปด้วยดีจนกว่าจะพ้นภาวะวิกฤติ
จึงเห็นสมควรให้บริษัทย่อยเพิ่มทุนจำนวนดังกล่าว
หากมีหุ้นเพิ่มทุนเหลือจากผู้ถือหุ้นสละสิทธิก็จะรับซื้อไว้โดยไม่ให้กระทบต่อเงินหมุนเวียนดำเนินการ
เนื่องจากบริษัทมั่นใจว่าการเงินของบริษัทมีความมั่นคงและจะเพิ่มพูนขึ้นอีกในอนาคต
ซึ่งปัจจุบันบริษัทมีเงินสดและรายการเทียบเท่าเงินสดเหลืออยู่ประมาณ 35 ล้านบาท
โดยไม่มีเงินกู้ยืม

บริษัทถือหุ้นบริษัทย่อย เป็นสัดส่วนร้อยละ 42 ของทุนจดทะเบียน 220 ล้านบาทชำระเต็มมูลค่า
มีกรรมการบริษัท 3 คน เป็นกรรมการของบริษัทย่อย ได้แก่ นายไศล สุขพันธ์โพธาราม
ถือหุ้นบริษัย่อยร้อยละ 18.44 เป็นประธานกรรมการและกรรมการผู้จัดการ นายวิเชียร
สวาทยานนท์ ถือหุ้นร้อยละ 0.90 และ นายชยันต์ สุนทรนนท์ ถือหุ้นร้อยละ 0.56 เป็นกรรมการ